CELEX: 52012PC0499
Language: lv
Date: 2012-09-12
Title: Priekšlikums EIROPAS PARLAMENTA UN PADOMES REGULA par Eiropas politisko partiju un Eiropas politisko fondu statusu un finansēšanu

|
			
		
		
		52012PC0499
		
			Priekšlikums EIROPAS PARLAMENTA UN PADOMES REGULA par Eiropas politisko partiju un Eiropas politisko fondu statusu un finansēšanu /* COM/2012/0499 final - 2012/0237 (COD) */
			
				
		
		
			
			   	PASKAIDROJUMA RAKSTS
1.           PRIEKŠLIKUMA KONTEKSTS
1.1.        Vispārīgais
konteksts
Līguma par Eiropas Savienību 10.
pantā ir noteikts, ka „politiskās partijas Eiropas
līmenī veicina Eiropas politiskās apziņas veidošanos un
Savienības pilsoņu gribas izteikšanu ”. Eiropas Savienības
Pamattiesību hartas 12. panta 2. punkts pauž to pašu principu.
Tiesības uz biedrošanās
brīvību visos līmeņos, piemēram, politiskajā un
pilsoniskajā jomā, un tiesības uz vārda brīvību,
kas ietver uzskatu brīvību un brīvību saņemt un izplatīt
informāciju un idejas bez valsts iestāžu iejaukšanās un
neatkarīgi no valstu robežām, ir ikviena Eiropas Savienības
pilsoņa pamattiesības.
Tāpēc Eiropas
pārstāvības demokrātijas attīstība ir Eiropas
Savienības pilsoņu interesēs. Patiešām starptautiskas
Eiropas politiskās partijas un politiskie nodibinājumi ir ļoti
būtiski, lai pilsoņus varētu sadzirdēt Eiropas
līmenī.
Eiropas politiskajām partijām – un
ar tām saistītajiem politiskiem nodibinājumiem– ir svarīga
loma, likvidējot plaisu starp valsts un ES politiku, un tās pilda
svarīgu informatīvo funkciju, atbalstot mijiedarbību starp
visiem Savienības daudzpakāpju pārvaldības sistēmas
līmeņiem. Eiropas politisko partiju un fondu lielāka un efektīvāka
iesaistīšanās var uzlabot pilsoņu izpratni par saikni starp
politiskajiem procesiem valstu un Eiropas līmenī un ir viens no
veidiem, kā izraisīt starptautiskas sabiedriskās diskusijas
visā Eiropā un veicināt Eiropas sabiedriskās telpas
izveidi.
Turklāt Eiropas politiskajām
partijām jāpalīdz attīstīt to spējas paust un
novirzīt pilsoņu gribu attiecībā uz vēlētiem
amatiem un citām pārstāvniecības funkcijām Eiropas
līmenī, kas ir būtiski svarīgas Eiropas
pārstāvības demokrātijai kopumā; tādēļ,
ņemot vērā Eiropas Parlamenta vēlēšanas, tās
jāmudina palielināt pilsoņu informētību par
saistību starp šīm Eiropas partijām, valstu partijām un
kandidātiem. Tas ir īpaši svarīgi kopš ir stājies
spēkā Lisabonas līgums, kurā ir nostiprināta Eiropas
Parlamenta kā pilntiesīga likumdevēja statuss līdzās
Padomei. Tas ir arī nozīmīgs ieguldījums, palielinot
pilsoņu ieinteresētību un vēlētāju
aktivitāti Eiropas vēlēšanās un stiprinot Eiropas
Savienības demokrātisko leģitimitāti. 
1.2.        Priekšlikuma pamatojums un
mērķi
Deviņus gadus pēc tam, kad
spēkā stājusies Regula (EK) Nr. 2004/2003 par noteikumiem, kas
attiecas uz Eiropas līmeņa politiskajām partijām un to
finansēšanu[1],
un piecus gadus pēc tās pārskatīšanas 2007. gadā[2], kad cita starpā regulas
piemērošanas jomā tika iekļauti saistītie Eiropas
līmeņa politiskie fondi, Komisija ir veikusi visaptverošu
novērtējumu par Eiropas politisko partiju un fondu finansēšanas
un reglamentējošo noteikumu ietvaru.
Tas notika pēc tam, kad tika
pieņemti, pirmkārt, Eiropas Parlamenta (EP)
ģenerālsekretāra ziņojums par Eiropas līmeņa
partiju finansēšanu[3],
un, otrkārt, EP 2011. gada 6. aprīļa rezolūcija par to,
kā piemērot Regulu (EK) Nr. 2004/2003 (turpmāk "Giannakou
ziņojums")[4].
Giannakou
ziņojums, kas ir EP novērtējuma ziņojums saskaņā
ar 12. pantu Regulā (EK) Nr. 2004/2003[5],
skar divus galvenos jautājumus:
·                        
aicina Komisiju ierosināt Eiropas politisko
partiju un politisko fondu statusu, norādot arī uz saistītajiem
jautājumiem par partijas iekšējo demokrātiju; un 
·                        
ierosina vairākas pārmaiņas
saistībā ar finansēšanas režīmu, ko piemēro
politiskajām partijām un ar tām saistītajiem politiskajiem
fondiem, pieprasot stingrākus nosacījumus attiecībā uz
piekļuvi finansējumam, no vienas puses, un elastīgāku
sistēmu, no otras puses.
Novērtējot noteikumus, kas
reglamentē Eiropas līmeņa politiskās partijas un politiskos
fondus, Komisija ir pienācīgi ņēmusi vērā
secinājumus, kas izriet no EP Giannakou ziņojuma. Tā
piekrīt viedoklim, ka Eiropas politiskajām partijām un fondiem
ir svarīga loma, stiprinot un veicinot pārstāvības
demokrātiju ES līmenī un pārvarot plaisu starp ES politiku
un Eiropas Savienības pilsoņiem.
Šīs regulas priekšlikuma mērķis
tāpēc ir sekmēt un palīdzēt Eiropas politiskajām
partijām un ar tām saistītajiem politiskajiem fondiem, radot
apstākļus, kas ļautu viņiem augt un īstenot savus
centienus sasniegt Eiropas pilsoņus, pārstāvēt un paust
viņu uzskatus un viedokļus, un nodrošināt
spēcīgāku saikni starp ES pilsonisko sabiedrību un Eiropas
iestādēm, jo īpaši ar Eiropas Parlamentu.
Attiecībā uz politiskajiem fondiem
tas piedāvā īpašu juridisko, finanšu un reglamentējošo
sistēmu, kas pielāgota viņu vajadzībām. Šī
sistēma ir jānošķir un tā ir citāda nekā
noteikumi, ar kuriem izveido Eiropas nodibinājuma juridisko formu, kā
izklāstīts Komisijas priekšlikumā par Eiropas nodibinājuma
statūtiem, kas pieņemts 2012. gada 8. februārī[6].
2.           APSPRIEŠANĀS AR
IEINTERESĒTAJĀM PERSONĀM
Gatavojot šo priekšlikumu, Komisija
risināja ciešu dialogu un apspriedās ar ieinteresētajām
personām. Īpaši saistībā ar šo priekšlikumu tā ir
vairākkārt dažādos līmeņos tikusies ar Eiropas
līmeņa politisko partiju un fondu pārstāvjiem, EP politisko
grupu pārstāvjiem, valstu un akadēmisko aprindu ekspertiem,
Eiropas Parlamenta priekšsēdētāju, Eiropas Parlamenta
ģenerālsekretāru un EP novērtējuma ziņojuma
referentu.
Visas ieinteresētās personas sniedza
vērtīgu un regulāru ieguldījumu, pamatojoties uz savu
pieredzi un kompetenci attiecībā uz pašreizējiem noteikumiem,
kas reglamentē politiskās partijas un politiskos fondus gan
saskaņā ar Regulu (EK) Nr. 2004/2003, gan Finanšu regulu[7].
Jo īpaši Eiropas politiskās partijas
un fondi varēja papildināt EP novērtējuma ziņojumu,
norādot uz konkrētām grūtībām, ar kurām tie
saskārušies pēdējos gados, un izsakot priekšlikumus un
ieteikumus attiecībā uz papildu uzlabojumiem; savukārt valstu
eksperti un akadēmiskās aprindas sniedza būtisku ieskatu
noteikumos attiecībā uz politisko partiju un fondu statusu un
finansēšanu valstu līmenī, kā arī par Komisijas
apsvērto pasākumu iespējamo ietekmi uz dalībvalstīm.
3.           PRIEKŠLIKUMA JURIDISKIE ASPEKTI
3.1.        Juridiskais pamats 
Priekšlikuma pamatā ir Līguma par
Eiropas Savienības darbību 224. pants, kas paredz, ka “Eiropas
Parlaments un Padome saskaņā ar parasto likumdošanas procedūru,
pieņemot regulas, reglamentē Eiropas līmeņa politiskās
partijas saskaņā ar Līguma par Eiropas Savienību 10. panta
4. punktu, un jo īpaši noteikumus attiecībā uz to
finansēšanu." 
Šis noteikums pēc būtības
atbilst Eiropas Kopienas dibināšanas līguma 191. panta
otrās daļas tekstam, kas ir Regulas (EK) Nr. 2004/2003
juridiskais pamats.
3.2.        Subsidiaritāte un
proporcionalitāte
Priekšlikums pilnībā ievēro subsidiaritātes
principu. Tikai ES līmenī var izveidot noteikumus par Eiropas
politisko partiju un Eiropas politisko fondu statusu un finansēšanu. Lai
gan spēkā esošā regula, kas reglamentē politiskās
partijas un fondus, ir bijusi ļoti labs pamats, lai abi juridiskie
veidojumi nostātos uz kājām un nostiprinātos Eiropas
politiskajā vidē, ir nepieciešams reformēt pašreizējo
reglamentējošo un finansēšanas sistēmu, lai tie
pilnībā atbilstu mūsdienu prasībām (piemēram,
izveidojot Eiropas līmeņa dalībniekus vai ļaujot Eiropas
politiskajām partijām pārcelt resursus no viena gada uz
nākamo) un pielāgoties nākotnes izaicinājumiem. Nosakot
iespējamos reformu pasākumus, Komisija ir rūpīgi centusies
atspoguļot principus, kas ietverti Eiropas Kopienas dibināšanas
līguma deklarācijā Nr. 11 par 191. pantu, kas
pievienota Nicas līguma nobeiguma aktam[8].
Priekšlikums nepārsniedz to, kas
nepieciešams, lai sasniegtu ilgtermiņa mērķi attīstīt
un stiprināt Eiropas demokrātiskumu un ES iestāžu
leģitimitāti, cenšoties padarīt Eiropas politiskās partijas
un Eiropas politiskos fondus par efektīvākiem un
atbildīgākiem demokrātiskā procesa dalībniekiem. Tādējādi
priekšlikums ir saskaņā ar proporcionalitātes principu.
Priekšlikuma mērķis ir radīt jaunu Eiropas juridisko formu
attiecībā uz abiem veidojumiem, taču to praktiskā
darbība lielākoties turpinās noritēt, pamatojoties uz
juridisku formu, ko atzīst tās dalībvalsts tiesiskā
regulējuma ietvaros, kurā atrodas to mītne.
Ierosinātā rīcība
ļautu novērst dažus būtiskākos šķēršļus, ar
kuriem politiskās partijas un politiskie fondi saskaras, organizējot
savu ikdienas darbu un pārvaldību, kad tie darbojas dažādās
dalībvalstīs un pāri dalībvalstu robežām, tomēr
neparedzot izsmeļošu tiem piemērojamo noteikumu kopumu.
Piemēram, priekšlikumā nav iekļauti noteikumi par darba
tiesībām vai nodokļiem (izņemot noteikumus
attiecībā uz diskriminācijas aizliegumu un pārrobežu ziedotājiem
un ziedojumiem, kas nepārprotami ir Eiropas līmeņa dimensija).
Izņemot skaidri norādītus atsevišķus gadījumus Eiropas
politiskās partijas un Eiropas politiskos fondus arī turpmāk
reglamentētu valstu tiesību akti.
4.           PRIEKŠLIKUMA GALVENIE ELEMENTI
Komisija ierosina virkni papildu priekšlikumu,
lai uzlabotu politisko partiju un politisko fondu finansēšanas un
regulatīvo sistēmu Eiropas līmenī: viens priekšlikums, kas
ietverts šajā dokumentā, paredz aizstāt pašreizējo Regulu
(EK) Nr. 2003/2004, bet otra paralēla priekšlikuma mērķis
ir grozīt Finanšu regulu.
Ar šo priekšlikumu Regulai par Eiropas
politisko partiju un Eiropas politisko fondu statusu un finansēšanu,
Komisija ierosina virkni uzlabojumu Regulā (EK) Nr. 2004/2003. To
galvenais mērķis ir palielināt Eiropas politisko partiju un
fondu redzamību, atzīšanu, efektivitāti, pārredzamību
un atbildību.
Ar šo priekšlikumu ierosina izveidot Eiropas
tiesisko statusu. Eiropas tiesiskais statuss paredz iespēju
reģistrēt Eiropas politisko partiju vai Eiropas politisko fondu un
tādējādi iegūt tiesisko statusu, kura pamatā ir ES
tiesības.
Šis jaunais Eiropas juridiskās personas
statuss, kas stāsies iepriekšējā valsts juridiskās personas
statusa vietā, nodrošinās Eiropas politiskajām partijām
tām nepieciešamo atzīšanu un palīdzēs tām risināt
dažus ieilgušus šķēršļus. Šie šķēršļi ietver
dažādās valstu juridiskās formas, kuru ietvaros tās
pastāvēja līdz šim un kas parasti ir slikti pielāgotas
Eiropas līmeņa politisko partiju ļoti īpašajiem uzdevumiem
un mērķiem, kā arī sabiedriskās pamanāmības
un atzīšanas trūkumu, kas no tā izriet. Vienots tiesiskais
statuss, kura pamatā ir ES tiesības, tāpēc ir ļoti
būtisks un ļaus tām labāk pildīt īpašus
uzdevumus, kas tām piešķirti Līgumos.
Līdzīgs Eiropas tiesiskais statuss
saistītiem politiskajiem fondiem nozīmē skaidri atzīt šo
fondu izšķirošo nozīmi, papildinot un atbalstot Eiropas politisko
partiju darbību, jo īpaši, sekmējot diskusijas par Eiropas
politikas jautājumiem un Eiropas integrāciju un savedot kopā
dažādu jomu un dažādu līmeņu politiskās dzīves
dalībniekus no visas Eiropas Savienības.
Eiropas tiesisko statusu varēs iegūt
tikai, ievērojot augstus pārvaldības, atbildības un
pārredzamības standartus. Īpašie nosacījumi un
prasības Eiropas tiesiskā statusa iegūšanai ietver pamatvērtību,
uz kurām dibināta Eiropas Savienība, ievērošanu un
attiecībā uz politiskajām partijām – atbilstību
minimuma noteikumiem par partijas iekšējo demokrātiju.
Būs iespējams reģistrēt
Eiropas politiskās partijas vai Eiropas politiskā fonda
statūtus, nepiesakoties ES finansējumam, taču otrādi
– nē. Tas nozīmē, ka atzīšana par Eiropas politisko partiju
vai Eiropas politisko fondu, un tādējādi atbilstība no
šā statusa izrietošajiem nosacījumiem un prasībām, būs
priekšnoteikums, lai varētu saņemt finansējumu no ES budžeta.
Ir īpaši svarīgi nodrošināt,
lai nosacījumi kļūšanai par Eiropas politisko partiju
nebūtu pārmērīgi un tos bez piepūles varētu
izpildīt organizēta un nopietna politisko partiju un/vai fizisku
personu starpvalstu apvienība, tādējādi rosinot un
atbalstot arī jaunu Eiropas politisko partiju rašanos. No otras puses
tikpat svarīgi ir izveidot objektīvus kritērijus ierobežotu
līdzekļu piešķiršanai no Eiropas Savienības budžeta, kuriem
turklāt būtu jāatspoguļo Eiropas politiskās partijas
patiesi Eiropas mēroga mērķus un reālu elektorāta
atbalstu. Šāds kritērijs vislabāk ir jāmeklē Eiropas
Parlamenta vēlēšanu rezultātos, kas var sniegt precīzus
rādītājus par elektorāta atbalstu Eiropas politiskajai
partijai un norāda tās partijas, kas ir spējīgas
pilnīgi piedalīties ES demokrātiskajā dzīvē un
tādējādi paust Savienības pilsoņu politisko gribu
visaugstākajā līmenī. Tāpēc saskaņā ar
prasībām Eiropas Parlamenta 2011. gada 6. aprīļa
rezolūcijā, un atzīstot Eiropas Parlamenta lomu, tieši
pārstāvot Eiropas Savienības pilsoņus, kas tam
piešķirta Līguma par Eiropas Savienību 10. panta
2. punktā, Komisija ierosina, ka tiesīgas saņemt ES
finansējumu būtu tikai tās politiskās partijas (un papildus
arī saistītie politiskie fondi), ko Eiropas Parlamentā pārstāv
vismaz viens loceklis. 
Turklāt Komisija ir ierosinājusi
nopietni grozīt veidu, kā Eiropas politiskās partijas un Eiropas
politiskie fondi saņem ES finansējumu. Ierosinātais
grozījums Finanšu regulā paredz izveidot atsevišķu sadaļu
par Eiropas politiskajām partijām, kas turpmāk vairs
nesaņems darbības dotācijas, bet gan sui generis
iemaksas. Šis priekšlikums kopā ar ierosināto finanšu regulas
pārskatīšanu, zināmā mērā ieviesīs
nepieciešamo elastību attiecībā uz politisko partiju un
politisko fondu darba metodēm un darbību, jo īpaši cita
starpā palielinot iepriekšējā finansējuma līmeni,
samazinot vai atceļot līdzfinansējuma prasības un
ļaujot uzkrāt rezerves no pašu resursiem. Turklāt šis
priekšlikums paaugstina atļauto ziedojumu līmeni gadā un no
viena līdzekļu devēja, lai uzlabotu politisko partiju un fondu
spēju radītu pašu resursus.
Lai līdzsvarotu palielināto
elastību, tiek izveidota vispusīga un pārredzama
regulatīvā un kontroles sistēma, kas aptver visus aspektus, kuri
saistīti ar Eiropas politisko partiju un ar tām saistīto politisko
fondu darbībām un finansēšanu, aptverot visas to finanšu
operācijas neatkarīgi no finansējuma avota. Šī sistēma
nostiprina pārskatu sniegšanas un pārskatāmības
pienākumus, nostiprina grāmatvedības un kontroles mehānismus
un ievieš jaunu proporcionālu administratīvo un finansiālo
sankciju režīmu par Regulas noteikumu pārkāpumiem, tostarp
arī par pamatvērtību, uz kurām dibināta Eiropas
Savienība, pārkāpumiem.
5.           IETEKME UZ BUDŽETU
ES finansējumu Eiropas politiskajām
partijām un Eiropas politiskajiem fondiem arī turpmāk
piešķirs no Eiropas Parlamenta budžeta. Šim priekšlikumam nav
būtiskas papildu ietekmes uz ES budžetu.
2012/0237 (COD)
Priekšlikums
EIROPAS PARLAMENTA UN PADOMES REGULA 
par Eiropas politisko partiju un Eiropas
politisko fondu statusu un finansēšanu 
EIROPAS PARLAMENTS UN EIROPAS
SAVIENĪBAS PADOME,
ņemot vērā Līgumu par
Eiropas Savienības darbību un jo īpaši tā 224. pantu,
ņemot vērā Eiropas Komisijas
priekšlikumu,
pēc leģislatīvā akta
projekta nosūtīšanas valstu parlamentiem,
ņemot vērā Eiropas Ekonomikas
un sociālo lietu komitejas atzinumu[9],
ņemot vērā Reģionu
komitejas atzinumu[10] ,
pēc apspriešanās ar Eiropas
Revīzijas palātu[11],
pēc apspriešanās ar Eiropas Datu
aizsardzības uzraudzītāju[12],

saskaņā ar parasto likumdošanas
procedūru,
tā kā:
(1)       Līguma par Eiropas
Savienību 10. panta 4. punktā un Eiropas Savienības
Pamattiesību hartas 12. panta 2. punktā teikts, ka
politiskās partijas Eiropas līmenī veicina Eiropas
politiskās apziņas veidošanos un pilsoņu politiskās gribas
izpausmi.
(2)       Eiropas Savienības
Pamattiesību hartas 11. un 12. pantā teikts, ka tiesības uz
biedrošanās brīvību visos līmeņos, piemēram,
politiskajā un pilsoniskajā jomā, un tiesības uz vārda
brīvību, kas ietver uzskatu brīvību un brīvību
saņemt un izplatīt informāciju vai idejas bez valsts
iestāžu iejaukšanās un neatkarīgi no valstu robežām, ir
ikviena Eiropas Savienības pilsoņa pamattiesības.
(3)       Eiropas pilsoņiem
būtu jādod iespēja izmantot šīs tiesības, lai
pilnībā piedalītos Savienības demokrātiskajā
dzīvē.
(4)       Patiesi starptautiskas
Eiropas politiskās partijas un ar tām saistītie Eiropas
politiskie fondi ir ļoti būtiski, lai pilsoņu balsis būtu
dzirdamas Eiropas līmenī un lai pārvarētu plaisu starp
politiku valsts un Savienības līmenī.
(5)       Eiropas politiskās
partijas un ar tām saistītie Eiropas politiskie fondi būtu
jāmudina un tiem būtu jāpalīdz viņu centienos
nodrošināt stabilu saikni starp ES pilsonisko sabiedrību un Eiropas
iestādēm, jo īpaši Eiropas Parlamentu.
(6)       Pieredze, ko Eiropas
politiskās partijas un ar tām saistītie Eiropas politiskie fondi
guvuši, piemērojot Eiropas Parlamenta un Padomes 2003. gada
4. novembra Regulu (EK) Nr. 2004/2003 par noteikumiem, kas attiecas
uz Eiropas līmeņa politiskajām partijām un to
finansēšanu[13],
un normatīvo rezolūciju par to, kā piemērot Regulu (EK)
Nr. 2004/2003, ko 2011. gada 6. aprīlī
pieņēma Eiropas Parlaments[14],
liecina par nepieciešamību uzlabot juridisko un finanšu regulējumu,
lai Eiropas politiskās partijas un ar tām saistītie Eiropas
politiskie fondi varētu kļūt par atpazīstamākiem un
efektīvākiem Savienības vairāklīmeņu
politiskās sistēmas dalībniekiem.
(7)       Atzīstot misiju, kas
Eiropas politiskajām partijām uzticēta Līgumā, un lai
atvieglotu viņu darbu, Eiropas politiskajām partijām un to
saistītajiem Eiropas politiskajiem fondiem būtu jāparedz īpašs
Eiropas tiesiskais statuss, nodrošinot viņiem pilnīgu
tiesībspēju un rīcībspēju un atzīšanu visās
dalībvalstīs.
(8)       Būtu
jānosaka procedūras, kas jāievēro Eiropas politiskajām
partijām un to saistītajiem Eiropas politiskajiem fondiem, lai
iegūtu Eiropas tiesisko statusu saskaņā ar šo regulu,
turklāt būtu jānosaka arī procedūras un
kritērijus, kas jāievēro, pieņemot lēmumu par
šāda Eiropas tiesiskā statusa piešķiršanu. Ir jānosaka arī
procedūras gadījumiem, kad Eiropas politiskai partijai vai Eiropas
politiskajam fondam var atņemt tā Eiropas tiesisko statusu, vai kad
tas var zaudēt šo statusu vai atteikties no tā.
(9)       Eiropas politiskajām
partijām un Eiropas politiskajiem fondiem būtu jāpiemēro
šajā regulā ietvertās materiāltiesiskās normas un
dalībvalstu valsts tiesību akti, jo īpaši tās
dalībvalsts tiesību akti, kurā ir to mītne, un
nolūkos, kuros tām ir jānorāda attiecīga
juridiskā forma, kurai ir jāatbilst juridiskajai formai, ko
atzīst attiecīgās dalībvalsts tiesiskā
kārtība. 
(10)     Eiropas politiskajām
partijām un to saistītajiem Eiropas politiskajiem fondiem, kas
vēlas, lai tos par tādiem atzīst Eiropas līmenī,
izmantojot Eiropas tiesisko statusu, un kas vēlas saņemt
finansējumu no Eiropas Savienības vispārējā budžeta,
būtu jāatbilst noteiktiem principiem un jāizpilda noteikti
nosacījumi. Jo īpaši ir nepieciešams, lai Eiropas politiskās
partijas un ar tām saistītie Eiropas politiskie fondi ievērotu
vērtības, kas ir Eiropas Savienības pamatā, kuras
izklāstītas Līguma par Eiropas Savienību 2. pantā
un Eiropas Savienības Pamattiesību hartā.
(11)     Būtu jānosaka
principi un minimuma prasības attiecībā uz Eiropas politisko
partiju pārvaldību un iekšējo organizāciju, jo īpaši,
lai panāktu apņemšanos ievērot augstus partijas iekšējās
demokrātijās standartus. Eiropas politisko partiju vai Eiropas
politisko fondu statūtos būtu jāiekļauj administratīvo
un juridisko pamatnoteikumu virkne.
(12)     Tiesības pretendēt
uz finansējumu no Eiropas Savienības vispārējā budžeta
būtu jāattiecina tikai uz tām Eiropas politiskajām
partijām un to saistītajiem Eiropas politiskajiem fondiem, kas ir
atzīti par tādiem un ieguvuši Eiropas tiesisko statusu. Kaut arī
ir īpaši svarīgi nodrošināt, lai nosacījumi
kļūšanai par Eiropas politisko partiju nebūtu
pārmērīgi un tos bez piepūles varētu izpildīt
organizētas un nopietnas politisko partiju vai fizisku personu vai partiju
un fizisku personu starpvalstu apvienības, tikpat svarīgi ir izveidot
samērīgus kritērijus ierobežotu līdzekļu
piešķiršanai no Eiropas Savienības budžeta, kuri objektīvi
parāda Eiropas politiskās partijas patiesi Eiropas mēroga
mērķus un reālu elektorāta atbalstu. Šādu
kritēriju vislabāk ir pamatot ar Eiropas Parlamenta
vēlēšanu rezultātiem, kurās Eiropas politiskajām
partijām ir pienākums piedalīties saskaņā ar šo regulu
un kas sniedz precīzus rādītājus par elektorāta
atbalstu Eiropas politiskajai partijai. Tiem būtu jāatspoguļo
Eiropas Parlamenta loma, kas tam Līguma par Eiropas Savienību
10. panta 2. punktā piešķirta, lai tieši
pārstāvētu Savienības pilsoņus, kā arī
Eiropas politiskās partijas uzdevums pilnībā piedalīties
Savienības demokrātiskajā dzīvē un kļūt par
aktīvu dalībnieku Eiropas pārstāvības
demokrātijā, lai efektīvi paustu Savienības pilsoņu
domas, uzskatus un politisko gribu. Tiesības saņemt finansējumu
no Eiropas Savienības vispārējā budžeta tāpēc
būtu jāattiecina tikai uz tām Eiropas politiskajām
partijām, ko Eiropas Parlamentā pārstāv vismaz viens
partijas biedrs, un uz tiem Eiropas politiskajiem fondiem, kas piesakās
caur tādu Eiropas politisko partiju, ko Eiropas Parlamentā
pārstāv vismaz viens partijas biedrs.
(13)     Lai palielinātu Eiropas
politisko partiju finansēšanas pārredzamību un lai novērstu
finansēšanas noteikumu iespējamu ļaunprātīgu
izmantošanu, Eiropas Parlamenta deputāts finansējuma saņemšanas
nolūkos būtu jāuzskata tikai par vienas Eiropas politiskās
partijas deputātu, turklāt tai attiecīgā gadījumā
jābūt tai partijai, ar kuru viņa valsts vai reģiona
politiskā partija ir saistīta pieteikumu iesniegšanas
pēdējā dienā.
(14)     Būtu jāparedz
procedūras, kas jāievēro Eiropas politiskajām partijām
un ar tām saistītajiem Eiropas politiskajiem fondiem, ja tie
piesakās finansējumam no Eiropas Savienības
vispārējā budžeta, kā arī procedūras, kritēriji
un noteikumi, kas jāievēro, pieņemot lēmumu par šādu
finansējumu.
(15)     Lai veicinātu Eiropas
politiskās neatkarības, pārskatatbildīguma un
pienākuma apziņas kultūru, būtu jāaizliedz vai
jāierobežo, piemērojot pastiprinātas pārredzamības
prasības, dažu veidu ziedojumi un iemaksas Eiropas politiskajām
partijām un Eiropas politiskajiem fondiem, kuru avots nav Eiropas
Savienības budžets.
(16)     Daudzas dalībvalstis
piešķir labvēlīgus nodokļu režīmus ziedojumiem
iekšzemes politiskajām partijām un politiskajiem fondiem gan
attiecībā uz saņēmēju, gan ziedotājiem.
Ņemot vērā, ka ir nepieciešams veicināt Eiropas politisko
partiju un Eiropas politisko fondu pašu resursu izveidi, ir svarīgi, lai
šis labvēlīgais nodokļu režīms automātiski būtu
pieejams arī Eiropas politiskajām partijām, Eiropas
politiskajiem fondiem un to līdzekļu devējiem
attiecībā uz ziedojumiem vienas valsts ietvaros vai pāri
robežām.
(17)     Eiropas politiskajām
partijām vajadzētu būt spējīgām finansēt
kampaņas, ko rīko saistībā ar Eiropas Parlamenta
vēlēšanām, taču partiju un kandidātu finansēšanas
nosacījumus un ierobežojumus attiecībā uz vēlēšanu
izdevumiem šādās vēlēšanās būtu
jāregulē noteikumiem, kādus piemēro katrā
dalībvalstī. Lai palīdzētu celt Savienības pilsoņu
Eiropas politisko apziņu un veicinātu Eiropas vēlēšanu
procesa pārskatāmību, Eiropas politiskās partijas būtu
jāmudina informēt pilsoņus Eiropas Parlamenta vēlēšanu
laikā par savu saikni ar saistītajām valstu politiskajām
partijām un kandidātiem.
(18)     Eiropas politiskās
partijas nedrīkst tieši vai netieši finansēt citas politiskās
partijas, un jo īpaši valstu partijas vai kandidātus. Eiropas
politiskie fondi nedrīkstētu tieši vai netieši finansēt Eiropas
vai valsts līmeņa politiskās partijas vai kandidātus.
Turklāt Eiropas politiskās partijas un ar tām saistītie
Eiropas politiskie fondi nedrīkstētu finansēt valstīs
notiekošās tautas nobalsošanas kampaņas. Šie principi atspoguļo
Deklarāciju Nr. 11 par Eiropas Kopienas dibināšanas līguma
191. pantu, kas pievienota Nicas līguma nobeiguma aktam.
(19)     Pārredzamības labad
un lai stiprinātu kontroli un Eiropas politisko partiju un Eiropas
politisko fondu demokrātisko pārskatatbildīgumu,
informācija, par ko uzskata, ka uz to attiecināmas būtiskas
sabiedrības intereses, jo īpaši informācija saistībā
ar statūtiem, dalībniekiem, finanšu pārskatiem,
līdzekļu devējiem un ziedojumiem, [iemaksām] un
dotācijām, kas saņemtas no Savienības budžeta, kā
arī informācija saistībā ar Eiropas Parlamenta
lēmumiem par reģistrāciju, finansēšanu un sodiem, būtu
jāpublicē. Tāda tiesiskā regulējuma izveide, kas
nodrošina, ka šī informācija ir publiski pieejama, ir
visefektīvākais veids, kā veicināt vienādus
spēles noteikumus un godīgu konkurenci starp politiskajiem
spēkiem un uzturēt atklātu, pārredzamu un demokrātisku
likumdošanas un vēlēšanu procesu, tādējādi stiprinot
pilsoņu un vēlētāju ticību Eiropas
pārstāvības demokrātijai un novēršot korupciju un
pilnvaru ļaunprātīgu izmantošanu plašākā
nozīmē. Saskaņā ar proporcionalitātes principu
pienākums atklāt fizisko personu identitāti nebūtu
jāpiemēro tiem Eiropas politisko partiju locekļiem, kas nav
devuši skaidru piekrišanu šādai atklāšanai, vai tiem ziedojumiem, kas
ir vienādi vai mazāki par EUR 1000 gadā no viena
līdzekļu devēja. Turklāt saskaņā ar
proporcionalitātes principu informāciju par ziedojumiem būtu
jāpublicē reizi gadā, izņemot Eiropas Parlamenta
vēlēšanu kampaņu norises laiku un attiecībā uz
ziedojumiem, kas pārsniedz EUR 12000, šādos gadījumos
publicēšanai būtu jānotiek nekavējoties. 
(20)     Šajā regulā ir
ievērotas pamattiesības un principi, kas ietverti Eiropas
Savienības Pamattiesību hartā, jo īpaši tās 7. un
8. pantā, kur noteikts, ka ikvienai personai ir tiesības uz
savas privātās un ģimenes dzīves neaizskaramību un
savu personas datu aizsardzību, un tā ir jāpiemēro,
pilnībā ievērojot šīs tiesības un principus. 
(21)     Personas datu apstrādei,
ko, piemērojot šo regulu, veic Eiropas Parlaments un neatkarīgu un
ievērojamu personu komiteja, piemēro Eiropas Parlamenta un Padomes
2000. gada 18. decembra Regulu (EK) Nr. 45/2001 par fizisku personu
aizsardzību attiecībā uz personas datu apstrādi Kopienas
iestādēs un struktūrās un par šādu datu brīvu
apriti[15].
(22)     Eiropas Parlamenta un Padomes
1995. gada 24. oktobra Direktīvu 95/46/EK par personu
aizsardzību attiecībā uz personas datu apstrādi un
šādu datu brīvu apriti[16]
piemēro personas datu apstrādei, ko veic, piemērojot šo regulu.
(23)     Juridiskās
noteiktības labad ir lietderīgi precizēt, ka Eiropas Parlaments,
Eiropas politiskās partijas un Eiropas politiskie fondi, valsts
iestādes, kas ir kompetentas īstenot kontroli saistībā ar
Eiropas politisko partiju un Eiropas politisko fondu finansēšanas
jautājumiem un citas attiecīgās trešās personas, kas
minētas vai paredzētas šajā regulā, ir datu
pārziņi (par datu apstrādi atbildīgās personas)
atbilstīgi Regulai (EK) Nr. 45/2001 vai Direktīvai 95/46/EK. Ir
arī nepieciešams noteikt maksimālo laikposmu, cik ilgi var
glabāt savāktos personas datus, lai nodrošinātu, ka Eiropas
politisko partiju un Eiropas politiskie fondu finansēšana un dalība
Eiropas politiskajās partijās ir likumīga, pareiza un pārredzama.
Ciktāl tās darbojas kā datu pārziņi (par datu
apstrādi atbildīgās personas) Eiropas Parlaments, Eiropas
politiskās partijas un Eiropas politiskie fondi, valstu kompetentās
iestādes un attiecīgās trešās personas veic visus
attiecīgos pasākumus, lai izpildītu pienākumus, kas
noteikti ar Regulu (EK) Nr. 45/2001 un Direktīvu 95/46/EK, jo
īpaši attiecībā uz apstrādes likumību, apstrādes
darbību drošību, informācijas sniegšanu un datu subjektu
tiesībām piekļūt saviem personas datiem, kā arī
panākt viņu personas datu labošanu un dzēšanu.
(24)     Direktīvas 95/46/EK
III nodaļas noteikumi par tiesiskās aizsardzības
līdzekļiem, atbildību un sankcijām ir piemērojami
attiecībā uz datu apstrādi, ko veic, piemērojot šo regulu.
Kompetentajām valsts iestādēm vai trešām personām
vajadzētu būt atbildīgām saskaņā ar
piemērojamiem valstu tiesību aktiem par to radīto
kaitējumu. Turklāt dalībvalstīm būtu jānodrošina,
ka kompetentajām valsts iestādēm vai trešām personām
piemēro atbilstīgas sankcijas par šīs regulas pārkāpumiem.
(25)     Ir jāparedz īpaši
noteikumi un procedūras apropriāciju piešķiršanai, kas katru
gadu ir paredzētas Eiropas Savienības vispārējā
budžetā, ņemot vērā, no vienas puses, saņēmēju
skaitu, un, no otras puses, Eiropas Parlamentā ievēlēto
deputātu skaitu no katra saņēmēja – Eiropas politiskās
partijas un, paplašināti interpretējot, tās attiecīgā
saistītā Eiropas politiskā fonda. Šīs normas paredz
stingras pārskatāmības, grāmatvedības, revīzijas
un finanšu kontroles prasības attiecībā uz Eiropas
politiskajām partijām un to saistītajiem Eiropas politiskajiem
fondiem, un noteikumus par revīziju, ko veic Eiropas Parlaments un
Revīzijas palāta, kā arī samērīgas sankcijas,
tostarp arī gadījumā, ja Eiropas politiskā partija vai
Eiropas politiskais fonds pārkāpj vērtības, kuras ir
Eiropas Savienības pamatā.
(26)     Eiropas Parlamentam būtu
regulāri jāpārbauda, vai joprojām ir izpildīti
nosacījumi un prasības attiecībā uz Eiropas politiskās
partijas vai Eiropas politiskā fonda reģistrāciju un finansējumu.
Šīs pārbaudes būtu jāveic katru gadu vai pēc jebkuras
fiziskas vai juridiskas personas pamatota pieprasījuma. Lēmumus par
Eiropas Savienības pamatā esošo vērtību ievērošanu
būtu jāpieņem tikai saskaņā ar procedūru, kas
īpaši paredzēta šāda lēmuma pieņemšanai, un apspriežoties
ar neatkarīgu ievērojamu personu komiteju.
(27)     Sniedzot tehnisko
palīdzību, ko Eiropas Parlaments piešķir Eiropas
politiskajām partijām, būtu jāievēro
vienlīdzīgas attieksmes princips, un tā jāsniedz pret
faktūrrēķinu un samaksu, un par to sniedz regulāru publisku
ziņojumu.
(28)     Šīs regulas
piemērošanas galvenie aspekti būtu jāatspoguļo
īpašā tīmekļa vietnē un jāanalizē Eiropas
Parlamenta ikgadējā ziņojumā, kas būtu
jāpublicē.
(29)     Tiesas kontrole, kas ietilpst
Eiropas Savienības Tiesas jurisdikcijā, palīdzēs
nodrošināt šīs regulas pareizu piemērošanu. Būtu
jāparedz arī noteikumi administratīvām
pārsūdzības procedūrām.
(30)     Ņemot vērā
nepieciešamību veikt ievērojamas izmaiņas un papildinājumus
noteikumos un procedūrās, ko patlaban piemēro Eiropas politiskajām
partijām un Eiropas politiskajiem fondiem, Regula (EK) Nr. 2004/2003
būtu jāatceļ,
IR PIEŅĒMUŠI ŠO REGULU.
I NODAĻA
VISPĀRĪGI NOTEIKUMI
1. pants
Priekšmets
Šī regula
paredz nosacījumus, kas reglamentē Eiropas līmeņa politisko
partiju (turpmāk "Eiropas politiskās partijas") un Eiropas
līmeņa politisko fondu (turpmāk "Eiropas politiskie fondi”)
statusu un finansēšanu.
2. pants
Definīcijas
Šajā
regulā lieto šādas definīcijas:
(1)          „politiskā partija” ir
pilsoņu apvienība, kas tiecas īstenot politiskus
mērķus,
(2)          „politiskā apvienība” ir
strukturēta sadarbība starp politiskajām partijām un/vai
fiziskām personām no dažādām dalībvalstīm,
(3)          „Eiropas politiskā partija” ir
„politiskā apvienība”, kas tiecas īstenot politiskus
mērķus un ko ir reģistrējis Eiropas Parlaments
saskaņā ar nosacījumiem un procedūrām, kas noteiktas
šajā regulā,
(4)          „Eiropas politiskais fonds” ir
struktūra, kas formāli ir saistīta ar kādu Eiropas
politisko partiju un kuras statūti ir reģistrēti Eiropas
Parlamentā saskaņā ar nosacījumiem un procedūrām,
kas noteiktas šajā regulā, un kas ar savām darbībām,
īstenojot Eiropas Savienības mērķus un
pamatvērtības, stiprina un papildina Eiropas politiskās partijas
mērķus, veicot vienu vai vairākus šādus uzdevumus:
a)      vērot, analizēt un veicināt
diskusijas par Eiropas politikas jautājumiem un par Eiropas
integrācijas procesu,
b)      attīstīt darbības
saistībā ar Eiropas politikas jautājumiem, piemēram,
semināru, mācību, konferenču un pētījumu par šiem
jautājumiem attiecīgo ieinteresēto personu, tostarp jaunatnes
organizāciju un citu pilsoniskās sabiedrības pārstāvju
vidū, organizēšana un atbalstīšana,
c)      attīstīt sadarbību, lai
veicinātu demokrātiju, tostarp trešās valstīs,
d)      kalpot par satvaru valstu politisko
fondu, akadēmisko aprindu un citu attiecīgu procesa dalībnieku
sadarbībai Eiropas līmenī,
(5)          „reģionālais parlaments”
vai „reģionālā asambleja” ir struktūra, kuras
locekļiem ir reģionālas vēlētas varas pilnvaras vai
arī kuri ir politiski atbildīgi kādas vēlētas asamblejas
priekšā; 
(6)          „finansējums no Eiropas
Savienības vispārējā budžeta” ir dotācija, ko
piešķir saskaņā ar 1. daļas IV sadaļu Padomes
2002. gada 25. jūnija Regulā (EK, Euratom)
Nr. 1605/2002 par Finanšu regulu, ko piemēro Eiropas Kopienu
vispārējam budžetam[17]
(turpmāk „Finanšu regula”) vai [iemaksa], ko piešķir
saskaņā ar […][18].
(7)          „ziedojums” ir skaidras naudas
veltījumi un citi ziedojumi natūrā (preces vai pakalpojumi), kas
rada ekonomisku labumu attiecīgajai Eiropas politiskajai partijai vai
Eiropas politiskajam fondam.
II NODAĻA
Eiropas politisko partiju un Eiropas politisko fondu statuss 
3. pants
Reģistrācijas nosacījumi
1.           Politiskā
apvienība, kā noteikts 2. panta 2. punktā, ir
tiesīga iesniegt pieteikumu, lai kā Eiropas politiskā partija
reģistrētu savus statūtus Eiropas Parlamentā,
ievērojot šādus nosacījumus:
a)      tās mītne atrodas
kādā dalībvalstī,
b)      tā ir pārstāvēta ar
Eiropas Parlamenta locekļiem vismaz vienā ceturtdaļā
dalībvalstu vai valstu parlamentos, vai reģionālajos parlamentos
vai reģionālajās asamblejās, vai
tā vismaz vienā ceturtdaļā
dalībvalstu pēdējās Eiropas Parlamenta
vēlēšanās ir saņēmusi vismaz trīs procentus
vēlētāju balsu katrā no šīm dalībvalstīm;
c)      tā ievēro, jo īpaši
savā programmā un savā, kā arī tās locekļu
darbībā, vērtības, kuras ir Eiropas Savienības
pamatā, proti, respektē cilvēka cieņu, brīvību,
demokrātiju, vienlīdzību, tiesiskumu un
cilvēktiesības, tostarp minoritāšu tiesības,
d)      tā piedalījusies Eiropas
Parlamenta vēlēšanās vai publiski ir izteikusi nolūku
piedalīties nākamajās Eiropas Parlamenta
vēlēšanās;
e)      tās mērķis nav gūt
peļņu.
2.           Politiskais fonds ir
tiesīgs iesniegt pieteikumu, lai kā Eiropas politiskais fonds
reģistrētu savus statūtus Eiropas Parlamentā,
ievērojot šādus nosacījumus:
a)      tam jābūt saistītam ar
kādu no Eiropas politiskajām partijām, kas atzīta
saskaņā ar nosacījumiem un procedūrām, kas noteiktas
šajā regulā, un to apliecina šīs partijas reģistrētie
statūti,
b)      tā mītne atrodas kādā
dalībvalstī,
c)      tam, jo īpaši savā
programmā un darbībās, jāievēro vērtības,
kas ir Eiropas Savienības pamatā, proti, jārespektē
cilvēka cieņa, brīvība, demokrātija,
vienlīdzība, tiesiskums un cilvēktiesības, tostarp
minoritāšu tiesības,
d)      tā mērķi papildina
tās Eiropas politiskās partijas mērķus, ar kuru tas
formāli ir saistīts,
e)      tā vadības struktūra
sastāv no dalībniekiem, kas pārstāv vismaz vienu
ceturtdaļu no dalībvalstīm,
f)       tā mērķis nav gūt
peļņu.
3.           Eiropas politiskajai partijai
var būt tikai viens formāli saistīts Eiropas politiskais fonds.
Oficiālās attiecības starp Eiropas politisko partiju un ar to
saistīto Eiropas politisko fondu norāda abu vienību
statūtos saskaņā ar 4. panta 1. punktu un 5. pantu. Katra
Eiropas politiskā partija un saistītais Eiropas politiskais fonds
nodrošina, ka attiecīgās Eiropas politiskās partijas un attiecīgā
tās saistītā Eiropas politiskā fonda ikdienas
pārvaldība, pārvaldības struktūras un finanšu konti ir
nodalīti.
4. pants
Eiropas politisko partiju vadība un iekšējā demokrātija
1.           Eiropas politiskās
partijas statūtos ietver administratīvos un citus juridiskos
noteikumus, kas aptver vismaz šādu informāciju:
a)      partijas nosaukums, kam skaidri
jāatšķiras, arī tā saīsinātajā formā,
no jebkuras esošas Eiropas politiskās partijas nosaukuma,
b)      mītnes adrese, kurai jābūt
kādā no dalībvalstīm,
c)      partijas juridiskā forma, kāda
atzīta tās dalībvalsts tiesiskajā regulējumā,
kurā atrodas tās mītne,
d)      rakstiska politiskā programma,
kurā izklāstīti partijas nolūki un mērķi,
e)      bezpeļņas principa
ievērošana, neskarot 12. panta 4. punktu,
f)       ar to saistītā politiskā fonda
nosaukums, attiecīgā gadījumā, un savstarpējo
oficiālo attiecību apraksts,
g)      informācija par partijas
pārstāvību attiecībā uz visiem ikdienas
pārvaldības jautājumiem, tostarp juridiskā
pārstāvība,
h)      partijas administratīvā un
finanšu pārvaldība,
i)       struktūrvienības vai fiziskas
personas, kurām katrā attiecīgajā dalībvalstī ir
pilnvaras juridiski pārstāvēt fondu, jo īpaši lai
varētu iegādāties vai atsavināt kustamu un nekustamu
īpašumu un būt par pusi tiesvedībā,
j)       juridiskās vienības kā
atzītas Eiropas politiskās partijas likvidēšana.
2.           Eiropas politiskās
partijas statūtos ietver noteikumus par partijas iekšējo
demokrātiju, kas aptver vismaz šādu informāciju:
a)      partijas locekļu uzņemšana,
izstāšanās no partijas un izslēgšana no tās, pievienojot locekļu
sarakstu,
b)      tiesības un pienākumi
saistībā ar visa veida dalību partijā, tostarp noteikumus,
kas nodrošina visu locekļu pārstāvības tiesības
neatkarīgi no tā, vai tās ir fiziskas vai juridiskas personas,
kā arī attiecīgās balsošanas tiesības,
c)      pilnsapulces darbība, kurā
jānodrošina visu locekļu pārstāvība,
d)      visu vadības
struktūrvienību demokrātiskas vēlēšanas un
demokrātisku lēmumu pieņemšanas procesu, norādot katras
struktūrvienības pilnvaras, pienākumus un sastāvu, ietverot
amatā iecelšanas un atbrīvošanas no amata kārtību un
skaidrus un pārredzamus kritērijus kandidātu atlasei un
amatpersonu ievēlēšanai, kuru pilnvarām jābūt
ierobežotām laikā, taču tās var būt atjaunojamas,
e)      partijas iekšējo lēmumu
pieņemšanas procesu, jo īpaši balsošanas kārtību un kvoruma
prasības,
f)       tās pieeju pārredzamībai,
jo īpaši attiecībā uz pārskatiem, kontiem un ziedojumiem,
privātumam un personas datu aizsardzībai. 
g)      procedūru grozījumu
izdarīšanai statūtos.
5. pants
Eiropas politisko fondu pārvaldība
Eiropas politiskā fonda statūtos
ietver noteikumus, kas aptver vismaz šādu informāciju:
a)      fonda nosaukums, kam skaidri
jāatšķiras, arī tā saīsinātajā formā,
no jebkura esoša Eiropas politiskā fonda nosaukuma,
b)      mītnes adrese, kurai jābūt
kādā no dalībvalstīm,
c)      fonda juridiskā forma, kāda
atzīta tās dalībvalsts tiesiskajā regulējumā,
kurā atrodas tā mītne,
d)      fonda nolūku un mērķu
apraksts, kam jābūt saderīgiem ar 2. panta 4. punktā
uzskaitītajiem uzdevumiem,
e)      bezpeļņas principa
ievērošana, 
f)       Eiropas politiskās partijas
nosaukums, ar kuru tas ir tieši saistīts, un savstarpējo
oficiālo attiecību apraksts,
g)      fonda struktūrvienību saraksts,
norādot katras struktūrvienības pilnvaras, pienākumus un
sastāvu, kā arī tās locekļu un vadītāju
amatā iecelšanas un atbrīvošanas no amata kārtību,
h)      fonda administratīvo un finanšu
pārvaldība,
i)       struktūrvienības vai fiziskas
personas, kurām katrā attiecīgajā dalībvalstī ir
pilnvaras juridiski pārstāvēt fondu, jo īpaši lai
varētu iegādāties vai atsavināt kustamu un nekustamu īpašumu
un būt par pusi tiesvedībā,
j)       procedūra grozījumu
izdarīšanai statūtos;
k)      juridiskās vienības kā
atzīta Eiropas politiskā fonda likvidēšana.
6. pants
Reģistrācija
1.           Eiropas Parlaments izveido
reģistru (turpmāk "reģistrs") Eiropas politisko
partiju un Eiropas politisko fondu reģistrēšanai.
2.           Lai reģistrētu
statūtus politiskā apvienība, kas definēta 2. panta
2. punktā, vai politiskais fonds, kas saistīts ar Eiropas politisko
partiju, iesniedz pieteikumu Eiropas Parlamentam.
3.           Kopā ar pieteikumu
iesniedz:
a)      dokumentus, kas pierāda, ka
pieteikuma iesniedzējs atbilst nosacījumiem, kuri
izklāstīti 3. pantā;
b)      partijas vai fonda statūtus, kas
ietver, kā noteikts 4. un 5. pantā, rakstisku partijas politisko
programmu vai fonda nolūku un mērķu aprakstu, kā arī
attiecīgos pārvaldības un partijas iekšējās
demokrātijas noteikumus un nosacījumus.
4.           Politiskais fonds var
reģistrēt savus statūtus reģistrā tikai ar tās
Eiropas politiskās partijas starpniecību, ar kuru tas ir
saistīts.
5.           Trīs mēnešu
laikā pēc reģistrācijas pieteikuma saņemšanas Eiropas
Parlaments pieņem lēmumu, kuru tas publicē Eiropas
Savienības Oficiālajā Vēstnesī kopā ar
partijas vai fonda statūtiem vai, ja pieteikums nav apstiprināts, –
kopā ar noraidīšanas iemesliem.
6.           Jebkurus grozījumus
dokumentos vai statūtos, kas iesniegti kopā ar
reģistrācijas pieteikumu saskaņā ar 3. punktu,
četru nedēļu laikā paziņo Eiropas Parlamentam.
7.           Eiropas politiskās
partijas dalībnieku precizētu sarakstu, kas pievienots partijas
statūtiem saskaņā ar 4. panta 2. punktu, nosūta Eiropas
Parlamentam reizi gadā, bet ne vēlāk kā četras
nedēļas pēc izmaiņām, kas varētu būt par
iemeslu tam, ka Eiropas politiskā partija vairs neatbilst 3. panta 1.
punkta b) apakšpunkta prasībām.
7. pants
Reģistrācijas pārbaude
1.           Eiropas Parlaments katru gadu
pārbauda, vai Eiropas politiskās partijas un Eiropas politiskie fondi
joprojām atbilst nosacījumiem un prasībām, kas noteiktas
3., 4. un 5. pantā.
Attiecīgā gadījumā šajā
punktā minētās ikgadējās pārbaudes grafiku
saskaņo ar pieteikšanās procedūru finansējumam, kas
izklāstīta 13. pantā, lai nepieciešamības
gadījumā reģistrs un kredītrīkotājs varētu
koordinēt informāciju un apmainīties ar to.
2.           Kad vien to pieprasa viena
ceturtdaļa deputātu, kas pārstāv vismaz trīs Eiropas
Parlamenta politiskās grupas, Eiropas Parlaments pieņem lēmumu
ar parlamenta locekļu balsu vairākumu par to, vai joprojām ir
izpildīts 3. panta 1. punkta c) apakšpunktā
minētais nosacījums attiecībā uz Eiropas politisko partiju
un 3. panta 2. punkta c) apakšpunktā minētais
nosacījums attiecībā uz Eiropas politisko fondu.
Pirms lēmuma pieņemšanas Eiropas
Parlaments uzklausa attiecīgās Eiropas politiskās partijas vai
attiecīgā Eiropas politiskā fonda pārstāvjus un
lūdz neatkarīgu ievērojamu personu komiteju sniegt atzinumu par
šo jautājumu pieņemamā termiņā.
Komitejā ir trīs locekļi, no kuriem
Eiropas Parlaments, Padome un Komisija katrs ieceļ vienu sešu mēnešu
laikā pēc tam, kad ir beigusies Eiropas Parlamenta pirmā sesija
pēc Eiropas Parlamenta vēlēšanām. Komitejas
sekretariātu un finansējumu nodrošina Eiropas Parlaments.
3.           Jebkura fiziska vai juridiska
persona jebkurā laikā var iesniegt pamatotu lūgumu Eiropas
Parlamentam pārbaudīt, vai joprojām ir izpildīti viens vai
vairāki nosacījumi un prasības, kas minētas 1. punktā.
To, vai Eiropas politiskā partija, tostarp tās locekļi, vai
Eiropas politiskais fonds ir pārkāpis vērtības, kas ir
Eiropas Savienības pamatā, var konstatēt tikai saskaņā
ar 2. punktu. 
4.           Ja Eiropas Parlaments
uzskata, ka kāds no 1. punktā minētajiem nosacījumiem
vai prasībām vairs nav izpildīts, piemēro 11. panta
vai 22. panta vai abu šo pantu noteikumus, pilnībā ievērojot
23. panta noteikumus.
5.           Eiropas politiskais fonds
automātiski zaudē savu statusu, ja Eiropas politiskā partija, ar
kuru tas ir saistīts, tiek svītrota no reģistra.
Atbildīgais kredītrīkotājs atceļ iemaksu vai
dotāciju nolīgumu vai lēmumu par Savienības
finansējumu, kas saņemts saskaņā ar šo regulu, vai samazina
to apjomu un atgūst nepamatoti samaksātās summas
saskaņā ar iemaksu vai dotāciju nolīgumu vai lēmumu,
kā arī atgūst visus neizlietotos Savienības
līdzekļus, kas nav izlietoti dienā, kad ir pieņemts
lēmums, pamatojoties uz 11. pantu.
III NODAĻA
Eiropas politisko partiju un Eiropas politisko fondu tiesiskais statuss 
8. pants
Juridiskās personas statuss
Eiropas politiskajai partijai un Eiropas
politiskajam fondam ir juridiskās personas statuss, ko tā/tas
iegūst dienā, kad saskaņā ar 6. pantu partija vai fonds
tiek ierakstīts reģistrā.
9. pants
Juridiskā atzīšana un tiesībspēja un
rīcībspēja
Eiropas politisko partiju un Eiropas politisko
fondu pilnībā juridiski atzīst visās dalībvalstīs
un tiem piemīt pilna tiesībspēja un rīcībspēja.
10. pants
Piemērojamās tiesības
1.           Eiropas politisko partiju un
Eiropas politisko fondu reglamentē šī regula, un, ja šajā
regulā tas nepārprotami atļauts — noteikumi to attiecīgajos
statūtos.
2.           Jautājumos, kurus
šī regula nereglamentē, vai - ja jautājumi ir reglamentēti
daļēji – attiecībā uz aspektiem, kas nav ietverti
regulā, Eiropas politisko partiju un Eiropas politisko fondu
dalībvalstī, kurā atrodas partijas vai fonda mītne,
reglamentē tie valsts tiesību akti, kuri piemērojami
juridiskajai formai, kas norādīta partijas vai fonda statūtos.
Darbību, ko Eiropas politiskā partija un Eiropas politiskais fonds
veic citās dalībvalstīs, reglamentē attiecīgie šo
dalībvalstu tiesību akti.
11. pants
Eiropas tiesiskā statusa izbeigšanās un likvidācija
1.           Eiropas politiskā partijā
vai Eiropas politiskais fonds zaudē savu statusu vai atsakās no
tā un zaudē arī Eiropas juridiskās personas statusu
vienā no šādiem gadījumiem:
a)      tā vadības
struktūrvienība nolemj likvidēt Eiropas politisko partiju vai
Eiropas politisko fondu,
b)      vadības struktūrvienība
nolemj reorganizēt Eiropas politisko partiju vai Eiropas politisko fondu
par kādas dalībvalsts tiesiskajā regulējumā
atzītu juridisku vienību,
c)      Eiropas politiskā partija pēc
tam, kad notikušas izmaiņas tās dalībnieku sastāvā,
vai pēc Eiropas Parlamenta vēlēšanām vairs neatbilst
3. panta 1. punkta b) apakšpunkta prasībām,
d)      tā ir svītrota no reģistra
saskaņā ar 22. panta 1. vai 4. punkta noteikumiem vai
saskaņā ar 7. panta 5. punktu.
2.           Eiropas Parlaments
pieņem lēmumu par Eiropas tiesiskā statusa izbeigšanu un
svītrošanu no reģistra.
3.           Attiecībā uz
Eiropas politisko partiju vai Eiropas politisko fondu vienā no
gadījumiem, kas minēti 1. punkta a), b) vai c) apakšpunktā,
atceļ visus spēkā esošos lēmumus par Savienības
finansējumu, kas saņemts saskaņā ar šo regulu, vai
atceļ jebkuru spēkā esošu vienošanos par šādu
finansējumu, un atgūst visu neizlietoto Savienības
finansējumu, ietverot neizlietotos Savienības līdzekļus no
iepriekšējiem gadiem.
4.           Likvidāciju,
maksātnespēju, maksājumu pārtraukšanu un
tamlīdzīgas procedūras reglamentē tiesību normas, kas
piemērojamas juridiskajai formai, kas minēta Eiropas politiskās
partijas vai Eiropas politiskā fonda statūtos dalībvalstī,
kurā atrodas tās/tā mītne.
IV NODAĻA
Finansēšanas noteikumi
12. pants
Finansēšanas nosacījumi
1.           Eiropas politiskā
partija, kas reģistrēta saskaņā ar šajā regulā
paredzētajiem nosacījumiem un procedūrām, ko Eiropas
Parlamentā pārstāv vismaz viens loceklis un attiecībā
uz kuru neizpildās neviens no izslēgšanas kritērijiem, kas
minēti Finanšu regulas [93.] pantā, var pieteikties
finansējumam no Eiropas Savienības vispārējā budžeta
saskaņā ar noteikumiem un nosacījumiem, ko publicējis
Eiropas Parlaments uzaicinājumā izdarīt [iemaksas].
2.           Eiropas politiskais fonds,
kas saistīts ar Eiropas politisko partiju, kura ir tiesīga
pieteikties finansējumam saskaņā ar 1. punktu, ir
reģistrēta saskaņā ar šajā regulā
paredzētajiem nosacījumiem un procedūrām un attiecībā
uz kuru neizpildās neviens no izslēgšanas kritērijiem, kas
minēti Finanšu regulas [93.] pantā, var pieteikties
finansējumam no Eiropas Savienības vispārējā budžeta
saskaņā ar noteikumiem un nosacījumiem, ko publicējis
Eiropas Parlaments uzaicinājumā iesniegt priekšlikumus.
3.           Lai noteiktu tiesības
saņemt finansējumu no Eiropas Savienības
vispārējā budžeta saskaņā ar 1. punktu un
3. panta 1. punkta b) apakšpunktu un lai piemērotu 14. panta
1. punkta noteikumus, Eiropas Parlamenta locekli uzskata par tikai vienas
Eiropas politiskās partijas biedru, kas attiecīgā
gadījumā ir tā partija, ar kuru pieteikuma iesniegšanas
dienā ir saistīta viņa valsts vai reģiona politiskā
partija.
4.           Finanšu iemaksas vai
dotācijas no Eiropas Savienības vispārējā budžeta
nedrīkst pārsniegt 90 % no gada atmaksājamām
izmaksām Eiropas politiskajai partijai un 95 % no gada
atbilstīgajām izmaksām, kas norādītas Eiropas
politiskā fonda budžetā. Eiropas politiskās partijas var
izmantot visas vēl neizmantotās ES iemaksas, kas piešķirtas
atmaksājamo izdevumu segšanai, turpmāko divu finanšu gadu laikā
pēc to piešķiršanas. Summas, kas nav izmantotas šo divu gadu
laikā, atgūst saskaņā ar Finanšu regulu.
13. pants
Pieteikums finansējuma saņemšanai
1.           Lai saņemtu
finansējumu no Eiropas savienības vispārēja budžeta,
Eiropas politiskā partija vai Eiropas politiskais fonds, kas atbilst
12. panta 1. vai 2. punkta nosacījumiem, iesniedz
pieteikumu Eiropas Parlamentam katru gadu pēc uzaicinājuma veikt
[iemaksas] vai iesniegt priekšlikumus.
2.           Eiropas politiskā
partija un Eiropas politiskais fonds pieteikuma iesniegšanas laikā
ievēro 19. pantā minētos pienākumus, un no pieteikuma
iesniegšanas dienas līdz finanšu gada beigām, uz ko attiecas
[iemaksa] vai dotācija, ir reģistrēti reģistrā un nav
pakļauti nekādām sankcijām, kas paredzētas 22.
pantā.
3.           Eiropas politiskais fonds
pieteikumā iekļauj savu ikgadējo darba programmu.
4.           Atbildīgais
kredītrīkotājs pieņem lēmumu trīs mēnešu
laikā pēc uzaicinājuma veikt [iemaksas] vai iesniegt
priekšlikumus termiņa beigām, un apstiprina un pārvalda
attiecīgās apropriācijas saskaņā ar Finanšu regulu.
5.           Eiropas politiskais fonds var
pieteikties finansējumam no Eiropas Savienības
vispārējā budžeta vienīgi ar tās Eiropas
politiskās partijas starpniecību, ar kuru tas ir saistīts.
14. pants
Piešķiršanas kritēriji un līdzekļu sadale
1.           Attiecīgās
apropriācijas, kas ir pieejamas Eiropas politiskajai partijai un Eiropas
politiskajam fondam, kam ir piešķirtas [iemaksas] vai dotācijas
saskaņā ar 13. pantu, ik gadus sadala, balstoties uz šādu
sadales shēmu:
–              
15 % sadala vienādās daļās;
–              
85% sadala starp saņēmējām
Eiropas politiskajām partijām proporcionāli to Eiropas
Parlamentā ievēlēto deputātu skaitam;
Tādu pašu sadales shēmu izmanto, lai
piešķirtu finansējumu Eiropas politiskajiem fondiem, pamatojoties uz
to saistību ar kādu no Eiropas politiskajām partijām. 
2.           Sadale, kas minēta
1. punktā, pamatojas uz Eiropas Parlamentā ievēlēto
deputātu skaitu, kuri ir pieteikuma iesniedzējas Eiropas
politiskās partijas biedri pieteikumu iesniegšanas termiņa
pēdējā dienā, ņemot vērā 12. panta 3. punkta
noteikumus.
Pēc šīs dienas jebkuras minētā
skaita izmaiņas neietekmē attiecīgo finansējuma daļu
starp Eiropas politiskajām partijām vai Eiropas politiskajiem
fondiem. Tas neskar 12. panta 1. punkta prasību, ka Eiropas
politisko partiju Eiropas Parlamentā pārstāv vismaz viens
tās biedrs.
15. pants
Ziedojumi un iemaksas
1.           Eiropas politiskās
partijas un Eiropas politiskie fondi var pieņemt ziedojumus no
fiziskām vai juridiskām personām, kas nepārsniedz EUR 25
000 gadā no viena līdzekļu devēja, neskarot 5. punktu.
2.           Eiropas politiskās
partijas un Eiropas politiskie fondi, iesniedzot to gada finanšu pārskatus
Eiropas Parlamentam saskaņā ar 19. pantu, nosūta arī
sarakstu ar visiem līdzekļu devējiem, kā arī to atbilstošajiem
ziedojumiem, norādot katra ziedojuma veidu un vērtību. Šo punktu
piemēro arī biedru iemaksām, kas minētas 7. un 8.
punktā.
3.           Par ziedojumiem, ko Eiropas
politiskā partija un Eiropas politiskais fonds saņēmis sešu
mēnešu laikā pirms Eiropas Parlamenta vēlēšanām, reizi
nedēļā rakstiski paziņo Eiropas Parlamentam
saskaņā ar 2. punkta noteikumiem.
4.           Par katru atsevišķu
ziedojumu, kas pārsniedz EUR 12 000 un kuru ir pieņēmusi
Eiropas politiskā partija un Eiropas politiskais fonds, nekavējoties
rakstiski paziņo Eiropas Parlamentam saskaņā ar 2. punkta noteikumiem.
5.           Eiropas politiskā
partija un Eiropas politiskais fonds nepieņem:
a)      anonīmus ziedojumus vai iemaksas,
b)      ziedojumus no Eiropas Parlamenta
politisko grupu budžeta,
c)      ziedojumus no uzņēmumiem,
attiecībā uz kuriem valsts iestādes var tieši vai netieši
īstenot dominējošu ietekmi atbilstīgi savām
īpašumtiesībām uz tiem, savai finansiālai
līdzdalībai tajos vai noteikumiem, kuri attiecas uz šiem
uzņēmumiem,
d)      ziedojumus no jebkuras trešās valsts
iestādes, tostarp no uzņēmumiem, attiecībā uz kuriem
šīs valsts iestādes var tieši vai netieši īstenot
dominējošu ietekmi atbilstīgi savām
īpašumtiesībām uz tiem, savai finansiālai
līdzdalībai tajos vai noteikumiem, kuri attiecas uz šiem
uzņēmumiem.
6.           Ziedojumu, kas nav
atļauts saskaņā ar šo regulu, 30 dienu laikā pēc
dienas, kad Eiropas politiskā partija vai Eiropas politiskais fonds to
saņēmis:
–                        
atmaksā līdzekļu devējam vai
personai, kas rīkojas līdzekļu devēja vārdā, vai
–                        
ja ziedojumu atmaksāt nav iespējams, par
to paziņo Eiropas Parlamentam. Kredītrīkotājs izdod
iekasēšanas rīkojumu un pilnvaro atgūšanu saskaņā ar
Finanšu regulas [71.] un [72.] panta noteikumiem. Līdzekļus ieraksta
kā vispārējos ieņēmumus Eiropas Parlamenta budžeta
iedaļā.
7.           Eiropas politiskās
partijas biedru iemaksas ir pieļaujamas. Šīs iemaksas
nepārsniedz 40% no attiecīgās Eiropas politiskās partijas
gada budžeta.
8.           Iemaksas Eiropas
politiskajā fondā, ko veic tā biedri un Eiropas politiskās
partijas, ir pieļaujamas. Šīs iemaksas nepārsniedz 40 % no
minētā Eiropas politiskā fonda gada budžeta, un tās nevar
būt iegūtas no līdzekļiem, ko no Eiropas Savienības
vispārēja budžeta saņēmusi Eiropas politiskā partija
saskaņā ar šo regulu.
Pierādīšanas pienākums ir
attiecīgajai Eiropas politiskās partijai, kas savos pārskatos
skaidri norāda to līdzekļu izcelsmi, kas izmantoti, lai
finansētu saistīto Eiropas politisko fondu.
16. pants
Diskriminācijas aizliegums attiecībā uz ziedojumiem un
līdzekļu devējiem piemērojamo nodokļu režīmu
1.           Eiropas politiskai partijai
vai Eiropas politiskajam fondam, kas saņem iekšzemes vai pārrobežu
ziedojumu, piemēro tādu pašu nodokļu režīmu, kāds ir
piemērojams ziedojumiem politiskai partijai vai politiskajam fondam, kura
mītne atrodas attiecīgā dalībvalstī.
2.           Jebkurai fiziskai vai
juridiskai personai, kas ziedo Eiropas politiskajai partijai vai Eiropas
politiskajam fondam attiecīgajā valstī vai citās
valstīs, piemēro tādu pašu nodokļu režīmu, kāds
ir piemērojams ziedojumiem politiskai partijai vai politiskajam fondam,
kura mītne atrodas dalībvalstī, kuras rezidents nodokļu
vajadzībām ir līdzekļu devējs.
3.           Šā panta 1. un 2. punkta
nolūkos Eiropas politisko partiju un Eiropas politisko fondu uzskata par
līdzvērtīgiem attiecīgi politiskajai partijai un
politiskajam fondam, kas dibināti saskaņā ar attiecīgās
dalībvalsts tiesību aktiem.
17. pants
Kampaņu finansēšana saistībā ar Eiropas Parlamenta
vēlēšanām
1.           Eiropas politisko partiju
finansējumu no Eiropas Savienības vispārējā budžeta
vai no jebkāda cita avota drīkst izmantot, lai finansētu
kampaņas, ko Eiropas politiskās partijas rīko saistībā
ar Eiropas Parlamenta vēlēšanām, kurās tās
piedalās, kā noteikts 3. panta 1. punkta d) apakšpunktā.
Saskaņā ar 8. pantu Aktā par
Eiropas Parlamenta pārstāvju ievēlēšanu
vispārējās tiešās vēlēšanās[19], Eiropas Parlamenta
vēlēšanu izdevumu finansēšanu un ierobežojumus partijām un
kandidātiem katrā dalībvalstī reglamentē valsts
tiesību akti.
2.           Izdevumus, kas saistīti
ar Eiropas Parlamenta vēlēšanu kampaņām, Eiropas
politiskā partija skaidri norāda savā gada finanšu
pārskatā.
3.           Eiropas politiskās
partijas saistībā ar Eiropas Parlamenta vēlēšanām veic
vajadzīgos pasākumus, lai informētu Savienības
pilsoņus par saikni starp valstu partijām un kandidātiem un
Eiropas politiskajām partijām.
18. pants
Finansēšanas aizliegums
1.           Eiropas politisko partiju
finansējumu no Eiropas Savienības vispārējā budžeta
vai no jebkāda cita avota neizmanto, lai tieši vai netieši finansētu
valsts, reģionālās vai pašvaldību vēlēšanas vai
citas politiskās partijas, un jo īpaši valstu politiskās
partijas vai kandidātus.
2.           Eiropas politisko fondu
finansējumu no Eiropas Savienības vispārējā budžeta
vai no jebkāda cita avota neizmanto citam nolūkam, izņemot, lai
finansētu to uzdevumus, kā noteikts 2. panta 4. punktā un, lai
segtu izdevumus, kas tieši saistīti ar mērķiem, kuri
izklāstīti to statūtos saskaņā ar 5. pantu. Jo
īpaši to neizmanto, lai tieši vai netieši finansētu Eiropas, valstu,
reģionālās vai pašvaldību vēlēšanas,
politiskās partijas, kandidātus vai fondus.
3.           Eiropas politisko partiju un
Eiropas politisko fondu finansējumu no Eiropas Savienības
vispārējā budžeta vai no jebkāda cita avota neizmanto, lai
finansētu valsts, reģionālās vai vietējās tautas
nobalsošanas kampaņas.
V NODAĻA
Kontrole un Pārredzamība
19. pants
Pārskati un paziņošanas pienākums
1.           Vēlākais sešu
mēnešu laikā pēc finanšu gada beigām Eiropas
politiskās partijas un Eiropas politiskie fondi iesniedz reģistram un
kompetentajai valsts iestādei dalībvalstīs:
a)      gada finanšu pārskatu un
pievienotās piezīmes par ieņēmumiem un izdevumiem,
aktīviem un saistībām finanšu gada sākumā un
beigās saskaņā ar savas mītnes dalībvalsts
tiesību aktiem,
b)      neatkarīgu revīzijas
ziņojumu par gada finanšu pārskatu, kas aptver šī gada finanšu
pārskata uzticamību un tajā norādīto
ieņēmumu un izdevumu likumību un pareizību, ko sagatavojusi
neatkarīga organizācija vai eksperts, kas ir pilnvarots revidēt
pārskatus saskaņā ar mītnes dalībvalsts tiesību
aktiem,
c)      sarakstu ar līdzekļu
devējiem un atbilstošajiem ziedojumiem, kas paziņoti
saskaņā ar 15. panta 2., 3. un 4. punktu.
2.           Ja izdevumi Eiropas
politiskajai partijai radušies kopīgi ar valstu politiskajām
partijām vai Eiropas politiskajam fondam – kopīgi ar valstu
politiskajiem fondiem un ar citām organizācijām,
pierādījumus par izdevumiem, kas radušies Eiropas politiskajai
partijai vai Eiropas politiskajam fondam tieši vai caur šīm trešajām
personām, iekļauj gada finanšu pārskatā, kas minēts 1.
punktā.
3.           Šā panta 1. punktā
minēto informāciju publicē saskaņā ar 24. pantu.
20. pants
Īstenošana un kontrole
1.           Apropriācijas Eiropas
politisko partiju un Eiropas politisko fondu finansēšanai nosaka
saskaņā ar ikgadējo budžeta procedūru un īsteno
saskaņā ar Finanšu regulu.
Noteikumus un nosacījumus attiecībā
uz [iemaksām] un dotācijām nosaka kredītrīkotājs
uzaicinājumā veikt [iemaksas] un uzaicinājumā iesniegt
priekšlikumus.
2.           Tā finansējuma
kontroli, kas saņemts no Eiropas Savienības vispārējā
budžeta, īsteno saskaņā ar Finanšu regulu.
Kontroli veic arī, pamatojoties uz
ikgadēju revīziju, ko veic neatkarīgs ārējais
revidents, kā paredzēts 19. panta 1. punktā.
3.           Kompetentās valsts
iestādes dalībvalstī, kurā ir Eiropas politiskās
partijas un Eiropas politiskā fonda mītne, saskaņā ar 10.
panta 2. punktu kontrolē finansējumu, kas saņemts no citiem avotiem,
nevis no Eiropas Savienības budžeta, un visus izdevumus. Šādu
kontroli īsteno sadarbībā ar Eiropas Parlamentu un valstu
kompetentajām iestādēm citās dalībvalstīs.
Valstu iestādes un Eiropas Parlaments
vienojas par praktiskajām procedūrām, lai apmainītos ar
informāciju par Eiropas politiskajām partijām un Eiropas
politiskajiem fondiem.
4.           Eiropas politiskā
partija un Eiropas politiskais fonds, kas ir saņēmuši
finansējumu saskaņā ar šo regulu, pēc Revīzijas
palātas pieprasījuma iesniedz tai ikvienu dokumentu vai
informāciju, ko Revīzijas palāta pieprasa, lai varētu veikt
savus pienākumus.
5.           [Iemaksu] un dotāciju
piešķiršanas lēmumā vai nolīgumā skaidri paredz, ka
Eiropas Parlaments un Revīzijas palāta revidē Eiropas politisko
partiju, kas saņēmusi [iemaksas] vai Eiropas politisko fondu, kas ir
saņēmis dotāciju no Eiropas Savienības
vispārējā budžeta, pamatojoties uz grāmatvedības
dokumentiem un uz vietas. 
6.           Revīzijas palāta un
kredītrīkotājs vai jebkura cita neatkarīga
organizācija, ko pilnvarojis kredītrīkotājs, var veikt
vajadzīgās pārbaudes uz vietas, lai pārbaudītu
izdevumu likumību un noteikumu par [iemaksām] un dotāciju
piešķiršanas lēmuma vai nolīguma pienācīgu
īstenošanu, un Eiropas politisko fondu gadījumā – darba
programmas pienācīgu īstenošanu. Saņēmējs sniedz
ikvienu dokumentu vai informāciju, kas vajadzīga, lai izpildītu
šo uzdevumu.
7.           Eiropas Birojs krāpšanas
apkarošanai (OLAF) var veikt izmeklēšanu, tostarp pārbaudes un
apskates uz vietas, saskaņā ar noteikumiem un procedūrām,
kas noteiktas Eiropas Parlamenta un Padomes 1999. gada 25. maija
Regulā (EK) Nr. 1073/1999 par izmeklēšanu, ko veic Eiropas
Birojs krāpšanas apkarošanai (OLAF)[20]
un Padomes 1996. gada 11. novembra Regulā (Euratom, EK)
Nr. 2185/96 par pārbaudēm un apskatēm uz vietas, ko
Komisija veic, lai aizsargātu Eiropas Kopienu finanšu intereses pret
krāpšanu un citām nelikumībām[21], lai noteiktu, vai notikusi
krāpšana, korupcija vai jebkāda cita nelikumīga darbība,
kas ietekmē Savienības finanšu intereses saistībā ar
[iemaksām] vai dotācijām saskaņā ar šo regulu. Attiecīgā
gadījumā rezultāti var būt par pamatu atgūšanas
lēmumiem, ko pieņem Eiropas Parlaments.
21. pants
Tehniskais nodrošinājums
Visa veida tehniskā palīdzība,
ko Eiropas Parlaments sniedz Eiropas politiskajai partijai, pamatojas uz
vienlīdzīgas attieksmes principu. To piešķir saskaņā
ar nosacījumiem, kas nav mazāk labvēlīgi par
nosacījumiem, kuri noteikti citām ārējām
organizācijām un apvienībām, kam var piešķirt līdzīgus
atvieglojumus, un to sniedz pret faktūrrēķinu un samaksu.
Saskaņā ar 24. pantu Eiropas
Parlaments ikgadējā ziņojumā trīs mēnešu
laikā pēc finanšu gada beigām publicē informāciju par
tehnisko palīdzību, kas sniegta katrai Eiropas politiskajai partijai.
22. pants
Sodi
1.           Ja Eiropas Parlaments
saskaņā ar 7. panta 2. punktu konstatē, ka Eiropas
politiskā partija vai Eiropas politiskais fonds nav ievērojis
vērtības, kuras ir Eiropas Savienības pamatā, vai par to ir
pieņemts tiesas spriedums, kuram ir res judicata spēks, par
nelikumīgām darbībām, kas kaitē Savienības
finanšu interesēm, kā tas noteikts Finanšu regulas [93. panta 1.
punkta e) apakšpunktā], vai ka Eiropas politiskā partija nav
spējusi ievērot minimālos noteikumus par iekšējo
demokrātiju, kas noteikti 4. panta 2. punktā, attiecīgo Eiropas
politisko partiju vai Eiropas politisko fondu var svītrot no
reģistra, atņemt partijai vai fondam tā statusu
saskaņā ar 11. pantu un atcelt visus spēkā esošos
lēmumus par Savienības finansējumu, kas saņemts
saskaņā ar šo regulu, izbeigt jebkuru spēkā esošu
nolīgumu par šādu finansējumu un atgūt Savienības
finansējumu, tostarp visus neizlietotos Savienības
līdzekļus no iepriekšējiem gadiem.
2.           Eiropas Parlaments uzliek
Eiropas politiskajai partijai vai Eiropas politiskajam fondam naudas sodu
saskaņā ar Eiropas Parlamenta noteiktu skalu šādos
gadījumos:
a)      nespēja izpildīt kādu no
nosacījumiem un prasībām, kas noteiktas 3., 4. un
5. pantā, ja to neaptver 1. punkts un tās iemesls nav
izmaiņas Eiropas politiskās partijas biedru sastāvā vai
Eiropas Parlamenta vēlēšanas,
b)      nav iesniegts 6. panta 6. un 7. punktā
paredzētais paziņojums vai Eiropas Parlaments konstatē, ka
Eiropas politiskā partija vai Eiropas politiskais fonds ir kādā
brīdī apzināti sniedzis nepatiesu vai maldinošu
informāciju,
c)      jebkura organizācija, kas
saskaņā ar šo regulu pilnvarota revidēt vai pārbaudīt
Eiropas Savienības vispārējā budžeta finansējuma
saņēmējus, atklāj neprecizitātes gada finanšu
pārskatos,
d)      Eiropas Parlamentam nav iesniegts
saraksts ar līdzekļu devējiem un to atbilstošajiem ziedojumiem
saskaņā ar 15. panta 2. punktu vai nav iesniegts paziņojums par
ziedojumiem saskaņā ar 15. panta 3. un 4. punktu,
e)      Eiropas politiskā partija vai
Eiropas politiskais fonds ir pieņēmis ziedojumu, kas nav atļauts
saskaņā ar 15. panta 5. punktu vai nav paziņojis par šādu
ziedojumu, kā noteikts 15. panta 6. punktā.
3.           Nosakot naudas soda apjomu,
ko uzliek Eiropas politiskajai partijai vai Eiropas politiskajam fondam
saskaņā ar 2. punktu, Eiropas Parlaments ņem vērā
pārkāpuma smagumu, ilgumu un attiecīgā gadījumā pārkāpuma
atkārtošanos, laiku, kas pagājis kopš pārkāpuma, nodomu vai
neuzmanības pakāpi un visus pasākumus, kas veikti, lai
panāktu atbilstību šīs regulas nosacījumiem un
prasībām. Naudas sodam jābūt efektīvam un
preventīvam, un tas nedrīkst pārsniegt 10 % no
attiecīgās Eiropas politiskās partijas vai Eiropas
politiskā fonda gada budžeta attiecīgajā gadā, kurā
piemērots sods. 
4.           Eiropas politisko partiju vai
Eiropas politisko fondu, kas pēc 2. punkta a) apakšpunktā
minētā pārkāpuma izdarīšanas neveic Eiropas Parlamenta
pieprasītos pasākumus, lai labotu situāciju, neskatoties uz to,
ka tam ir bijusi dota iespēja to darīt saskaņā ar 23.
pantu, var svītrot no reģistra, atņemt partijai vai fondam
tā statusu saskaņā ar 11. pantu un apturēt visus
spēkā esošos lēmumus par Savienības finansējumu, kas
saņemts saskaņā ar šo regulu, izbeigt jebkuru spēkā
esošu nolīgumu par šādu finansējumu un atgūt
Savienības finansējumu, tostarp visus neizlietotos Savienības
līdzekļus no iepriekšējiem gadiem.
5.           Eiropas politiskā
partija vai Eiropas politiskais fonds, kam piemērots sods, pamatojoties uz
pārkāpumu, kas minēts 2. punktā, vairs neatbilst
13. panta 2. punkta noteikumiem. Tā rezultātā
atbildīgais kredītrīkotājs atceļ iemaksu vai
dotāciju nolīgumu vai lēmumu par Savienības
finansējumu, kas saņemts saskaņā ar šo regulu, vai samazina
to apjomu un atgūst nepamatoti samaksātās summas
saskaņā ar iemaksu vai dotāciju nolīgumu vai lēmumu,
tostarp visus neizlietotos Savienības līdzekļus no iepriekšējiem
gadiem.
6.           Eiropas politiskajai partijai
vai Eiropas politiskajam fondam turklāt var atņemt tiesības uz
finansējumu ilgākais uz pieciem gadiem, ja atbildīgais
kredītrīkotājs saskaņā ar Finanšu regulas [93. panta
1. punkta c) apakšpunktu] konstatē smagu ar profesionālo darbību
saistītu pārkāpumu.
7.           Sodi saskaņā ar šo
pantu ir piemērojami visām Eiropas politiskajām partijām un
Eiropas politiskajiem fondiem neatkarīgi no tā, vai tie saņem
Savienības finansējumu. Atbildīgais
kredītrīkotājs var piemērot administratīvus un/vai
finansiālus sodus saskaņā ar Finanšu regulas [96. panta
2. punktu] un tās piemērošanas noteikumu [145.] pantu visām
Eiropas politiskajām partijām vai Eiropas politiskajiem fondiem, uz
kuriem attiecas kāds no Finanšu regulas [96. panta 1. punktā]
minētajiem gadījumiem, ko neaptver neviens no šā panta punktiem.
23. pants
Uzklausīšana un labošanas pasākumi
1.           Pirms pieņemt
galīgo lēmumu saistībā ar 22. pantā
minētajiem sodiem Eiropas Parlaments dod attiecīgajai Eiropas
politiskajai partijai vai Eiropas politiskajam fondam iespēju iesniegt
savus apsvērumus un attiecīgā gadījumā, ja tas ir
lietderīgi, ļauj ieviest pasākumus, kas vajadzīgi, lai
labotu situāciju pieņemamā laikposmā.
2.           Ja Eiropas Parlaments to
uzskata par vajadzīgu, tas var uzklausīt citu fizisku vai juridisku
personu viedokli, tostarp jebkuru sūdzības iesniedzēju, kas
minēts 7. panta 3. punktā.
VI Nodaļa
Nobeiguma Noteikumi
24. pants
Pārredzamība
1.           Reģistrs attiecīgi
šim nolūkam izveidotā tīmekļa vietnē publicē:
a)           visu reģistrēto Eiropas
politisko partiju un Eiropas politisko fondu nosaukumus un statūtus
kopā ar dokumentiem, kas iesniegti kā daļa no
reģistrācijas pieteikuma saskaņā ar 6. panta
3. punktu, vēlākais četras nedēļas pēc tam,
kad Eiropas Parlaments ir pieņēmis savu lēmumu, un pēc
šā datuma visus grozījumus, ko Eiropas Parlamentam paziņo
saskaņā ar 6. panta 6. un 7. punktu,
b)           to pieteikumu sarakstu, kas nav
apstiprināti, kopā ar dokumentiem, kas iesniegti kopā ar
reģistrācijas pieteikumu saskaņā ar 6. panta 3. punktu, un
noraidīšanas iemeslus vēlākais četras nedēļas
pēc tam, kad Eiropas Parlaments pieņēmis savu lēmumu,
c)           gada ziņojumu ar tabulu,
kurā norādītas katrai Eiropas politiskajai partijai un Eiropas
politiskajam fondam izmaksātās summas par katru finanšu gadu,
kurā no Eiropas Savienības vispārējā budžeta ir veiktas
[iemaksas] vai izmaksātas dotācijas,
d)           gada finanšu pārskatus un
neatkarīgās revīzijas ziņojumus, kas minēti
19. panta 1. punktā, un attiecībā uz Eiropas politisko
fondu - noslēguma ziņojumus par darba programmu īstenošanu,
e)           līdzekļu devēju
nosaukumus un to attiecīgos ziedojumus, ko Eiropas politiskās
partijas un Eiropas politiskie fondi paziņojuši saskaņā ar
15. panta 2., 3. un 4. punktu, izņemot ziedojumus no
fiziskām personām, kas nepārsniedz EUR 1 000 gadā no
viena līdzekļu devēja, kurus paziņo kā „nelielus
ziedojumus”,
f)            iemaksas, kas minētas 15.
panta 7. un 8. punktā un par ko Eiropas politiskās partijas un
Eiropas politiskie fondi paziņo saskaņā ar 15. panta 2. punktu,
tostarp arī ziņas par to biedru identitāti, kas ir veikuši
iemaksas, izņemot iemaksas no fiziskām personām, kas
nepārsniedz EUR 1 000 gadā no viena biedra, kuras paziņo
kā „nelielas iemaksas”,
g)           sīkāku informāciju un
iemeslus attiecībā uz jebkādu galīgo lēmumu, ko
pieņēmis Eiropas Parlaments atbilstīgi 22. pantam, tostarp
attiecīgā gadījumā atzinumus, ko sniegusi neatkarīgu
ievērojamu personu komitejai saskaņā ar 7. panta
2. punktu, pienācīgi ievērojot Regulas (EK) Nr. 45/2001
noteikumus,
h)           tehnisko palīdzību, kas
sniegta Eiropas politiskajām partijām saskaņā ar 21. pantu,
i)            noteikumus par šīs regulas
īstenošanu, kā minēts 28. pantā, un
j)            Eiropas Parlamenta
novērtējuma ziņojumu par šīs regulas piemērošanu un
par to, kādi pasākumi ir finansēti, kā minēts
27. pantā,
2.           No Eiropas politiskās
partijas biedru saraksta, kas pievienots partijas statūtiem
saskaņā ar 4. panta 2. punktu un atjaunināts
saskaņā ar 6. panta 7. punktu, Eiropas Parlaments
publicē kopējo biedru skaitu, juridisko personu, kuras ir partijas
biedri, identitāti, kā arī to fizisko personu vārdus, kuri
ir devuši skaidru rakstisku piekrišanu to publikācijai. Eiropas
politiskās partijas pieprasa šo piekrišanu no visām fiziskās
personām, kas ir partijas biedri. 
3.           Eiropas politiskās
partijas un Eiropas politiskie fondi, publiski pieejamā
paziņojumā par personas datu aizsardzību sniedz
potenciālajiem biedriem un līdzekļu devējiem,
informāciju, kas noteikta Direktīvas 95/46/EK 10. pantā, un
informē tos, ka viņu personas datus var publicēt un tos
revīzijas un kontroles nolūkos var apstrādāt Eiropas
Parlaments, OLAF, Revīzijas palāta, valsts kompetentās
iestādes un to pilnvarotas neatkarīgas organizācijas vai
eksperti. Eiropas Parlaments, piemērojot 11.pantu Regulā (EK)
Nr. 45/2001, uzaicinājumos veikt [iemaksas] vai iesniegt
priekšlikumus saskaņā ar 13. panta 1. punktu ietver to pašu informāciju.
25. pants
Personas datu aizsardzība
1.           Apstrādājot
personas datus saskaņā ar šo regulu, Eiropas Parlaments un komiteja,
kas minēta 7. panta 2. punktā, ievēro Regulu (EK) Nr. 45/2001.
Attiecībā uz personas datu apstrādi tos uzskata par datu pārziņiem
[par personas datu apstrādi atbildīgajām personām]
saskaņā ar 2. panta d) punktu Regulā (EK) Nr. 45/2001.
2.           Apstrādājot
personas datus saskaņā ar šo regulu, Eiropas politiskās partijas
un Eiropas politiskie fondi, valsts iestādes, kas ir kompetentas veikt
kontroli pār aspektiem, kas saistīti ar Eiropas politisko partiju un
Eiropas politisko fondu finansēšanu saskaņā ar 20. panta
3. punktu, un neatkarīgās organizācijas vai eksperti, kas
ir pilnvaroti revidēt pārskatus saskaņā ar 19. panta
1. punktu, ievēro Direktīvas 95/46/EK un valstu tiesību
aktu noteikumus, kas pieņemti saskaņā ar šo regulu.
Attiecībā uz personas datu apstrādi, tos uzskata par datu
pārziņiem [personas datu apstrādātājiem]
saskaņā ar 2. panta d) punktu Direktīvā 95/46/EK.
3.           Eiropas Parlaments un
komiteja, kas minēta 7. panta 2. punktā, nodrošina, ka
personas datus, ko tie vāc saskaņā ar šo regulu, neizmanto
citiem mērķiem, kā vien lai nodrošinātu Eiropas politisko
partiju un Eiropas politisko fondu finansēšanas un dalības Eiropas
politiskajās partijās likumību, pareizību un
pārredzamību. Tās iznīcina šos personas datus
vēlākais 24 mēnešus pēc tam, kad ir publicētas
attiecīgās daļas saskaņā ar 24. pantu.
4.           Kompetentās valsts
iestādes un neatkarīgās organizācijas vai eksperti, kas
pilnvaroti revidēt pārskatus, izmanto personas datus, kurus tie
saņem, tikai Eiropas politisko partiju un Eiropas politisko fondu finanšu
kontrolei. Tās iznīcina šos personas datus saskaņā ar
piemērojamiem valsts tiesību aktiem pēc tam, kad tie
nosūtīti Eiropas Parlamentam saskaņā ar 20. panta 3.
punktu.
5.           Personas datus var
glabāt ilgāk par termiņu, kas noteikts 3. punktā vai
ko paredz attiecīgie 4. punktā minētie valsts tiesību
akti, ja tas nepieciešams tiesas vai administratīvam procesam saistībā
ar Eiropas politiskās partijas vai Eiropas politiskā fonda
finansējumu vai dalību Eiropas politiskā partijā. Visus
tādus personas datus, iznīcina vēlākais vienu
nedēļu pēc tam, kad minētie procesi ir pabeigti,
pieņemot galīgu lēmumu, vai pēc tam, kad ir pabeigtas visas
revīzijas un izskatītas visas pārsūdzības,
tiesvedības vai prasījumi. 
6.           Datu pārziņi, kas
minēti 1. un 2. punktā, īsteno atbilstīgus tehniskos
un organizatoriskos pasākumus, lai aizsargātu personas datus pret
nejaušu vai nelikumīgu iznīcināšanu vai nejaušu
pazaudēšanu, pārveidošanu, nesankcionētu atklāšanu vai
piekļuvi, jo īpaši, ja apstrāde ietver datu pārraidi
tīklā, un pret visām citām nelikumīgām
apstrādes formām.
7.           Eiropas Datu
aizsardzības uzraudzītājs uzrauga un nodrošina, ka Eiropas
Parlaments un komiteju, kas minēta 7. panta 2. punktā,
ievēro un aizsargā fizisku personu pamattiesības un
pamatbrīvības, apstrādājot personas datus saskaņā
ar šo regulu. Neierobežojot jebkādus tiesiskās aizsardzības
līdzekļus, katrs datu subjekts var iesniegt sūdzību Eiropas
Datu aizsardzības uzraudzītājam, ja viņš uzskata, ka
viņa vai viņas tiesības uz viņu personas datu
aizsardzību ir pārkāptas šo datu apstrādes
rezultātā, ko veicis Eiropas Parlaments vai komiteja.
8.           Eiropas politiskās
partijas un Eiropas politiskie fondi, valsts kompetentās iestādes un
neatkarīgas organizācijas vai eksperti, kas ir pilnvaroti
revidēt pārskatus saskaņā ar šo regulu, ir atbildīgi
saskaņā ar piemērojamiem valsts tiesību aktiem par
kaitējumu, ko tie nodara, apstrādājot personas datus
saskaņā ar šo regulu. Dalībvalstis nodrošina to, ka tās
piemēro efektīvas, samērīgas un preventīvas sankcijas
par šīs regulas, Direktīvas 95/46/EK un saskaņā ar to
pieņemto valsts noteikumu neievērošanu un jo īpaši par personas
datu krāpniecisku izmantošanu.
26. pants
Pārsūdzības tiesības
1.           Eiropas Parlaments
izstrādā administratīvas pārsūdzības
procedūras attiecībā uz visiem lēmumiem, kas saistīti
ar statūtu reģistrāciju, finansējumu vai sodiem.
2.           Administratīva
pārsūdzība nav pamats lēmuma apturēšanai. Eiropas
Parlaments tomēr var, ja tas uzskata, ka lietas apstākļi to
prasa, apturēt pieņemtā lēmuma piemērošanu.
3.           Par lēmumiem, kas
pieņemti saskaņā ar šo regulu, var uzsākt tiesvedību
Eiropas Savienības tiesā saskaņā ar attiecīgajiem
noteikumiem Līgumā par Eiropas Savienības darbību.
27. pants
Novērtējums
Eiropas Parlaments trešā gada
1. jūlijā pēc Eiropas Parlamenta vēlēšanām
publicē ziņojumu par šīs regulas piemērošanu un
finansētajām darbībām. Ziņojumā attiecīgā
gadījumā norāda iespējamos grozījumus, kas
jāizdara statusa un finansēšanas sistēmā.
28. pants
Īstenošanas noteikumi
Eiropas Parlaments pieņem lēmumu,
kurā paredz noteikumus un procedūras šīs regulas
īstenošanai, tostarp reģistra izveidei.
29. pants
Atcelšana
Regulu (EK) Nr. 2004/2003 atceļ no
dienas, kad stājas spēkā šī regula.
30. pants
Spēkā stāšanās un piemērošana
Šī regula stājas spēkā
trešajā dienā pēc tās publicēšanas Eiropas
Savienības Oficiālajā Vēstnesī.
To piemēro no 2013. gada 1. jūlija.
Šī regula
uzliek saistības kopumā un ir tieši piemērojama visās
dalībvalstīs.
Briselē,
Eiropas Parlamenta vārdā –                         Padomes
vārdā –
priekšsēdētājs                                                priekšsēdētājs
[1]               OV L 297, 15.11.2003., 1. lpp.
[2]               OV L 343, 27.12.2007., 5. lpp.
[3]               Ģenerālsekretāra ziņojums par
Eiropas līmeņa partiju finansēšanu saskaņā ar Eiropas
Parlamenta Prezidija 2004. gada 29. marta lēmuma 15. pantu, ar
ko nosaka kādā kārtībā īstenojama Eiropas
Parlamenta un Padomes Regula (EK) Nr. 2004/2003 par noteikumiem, kas
attiecas uz Eiropas līmeņa politiskajām partijām un to
finansēšanu – 2010. gada 18. oktobris.
[4]               A7-0062/2011
[5]               12. pantā noteikts: "Eiropas Parlaments
vēlākais 2011. gada 15. februārī publicē ziņojumu
par šīs regulas piemērošanu un finansētajām
darbībām. Ziņojumā vajadzības gadījumā
norāda iespējamos grozījumus, kas jāizdara finansēšanas
sistēmā."
[6]               COM(2012) 35 final.
[7]               Pašlaik Padomes 2002. gada 25. jūnija
Regula (EK, Euratom) Nr. 1605/2002 par Finanšu regulu, ko piemēro
Eiropas Kopienu vispārējam budžetam (OV L 248, 16.9.2002.,
1. lpp.). Šo tekstu aizstās ar jauno finanšu regulu, kurai
jāstājas spēkā 2013. gada 1. janvārī.
[8]               Deklarācija Nr. 11 pie Nicas līguma:
"Konference atgādina, ka 191. panta noteikumi nenozīmē
nekādu pilnvaru nodošanu Eiropas Kopienai un neietekmē attiecīgo
valstu konstitucionālo noteikumu piemērošanu. Finansējumu
Eiropas līmeņa politiskām partijām, kas paredzēts
Eiropas Kopienu budžetā, nedrīkst izmantot, lai tieši vai netieši
finansētu politiskās partijas valsts līmenī.
Finansējuma noteikumus attiecībā uz politiskajām
partijām tāpat piemēro visiem politiskajiem spēkiem, kas
pārstāvēti Eiropas Parlamentā."
[9]               OV C , , … lpp.
[10]             OV C , , … lpp.
[11]             OV C , , … lpp.
[12]             OV C , , … lpp.
[13]             OV L 297, 15.11.2003., 1. lpp.
[14]             OV C , , … lpp. 
[15]             OV L 8, 12.1.2001., 1. lpp.
[16]             OV L 281, 23.11.1995., 31. lpp.
[17]             Šā priekšlikuma pieņemšanas dienā
kolēģija pieņems arī Komisijas darba dokumentu par
priekšlikumu grozīt Finanšu regulu, ieviešot jaunu sadaļu par Eiropas
politisko partiju finansēšanu, izmantojot iemaksas. "Iemaksu"
ieviešana attiecībā uz Eiropas politiskajām partijām tiks
apstiprināta pēc tam, kad minēto priekšlikumu būs
pieņēmuši likumdevēji.
[18]             OV L 248, 16.9.2002., 1. lpp. Atsauces numurs tiks
atjaunināts, tiklīdz jaunā Finanšu regula būs oficiāli
pieņemta un publicēta.
[19]             OV L 278, 8.10.1976., 5. lpp.
[20]             OV L 136, 31.5.1999., 1. lpp.
[21]             OV L 292, 15.11.1996., 2. lpp.